《武夷山》
宋代·范师孔

几与溪山绝世缘，重来猿鸟只依然。
悬崖野瀑飘成雪，近午岚飞暗尽天。
水尚未疏须识禹，山如深入定逢仙。
洞中石鼎烹云处，此夜还来借榻眠。

作者简介：宋建宁崇安人，字学可，一作学大。度宗咸淳三年恩荐，肄业武夷书院。三司辟充讲书，横经析理，义极精密。尤工于诗。宋亡，屏迹不出。卒年七十五。有《画饼稿》。